ADVANC: โบรกฯปรับเป้าเป็น 188 บาทกำไรปีนี้หดตัวชั่วคราวก่อนกลับมาโตปี 60
โบรกฯปรับเป้า ADVANC เป็น 188 บาท จาก 195 บาท ยังคงแนะนำซื้อ กำไรปีนี้หดตัวชั่วคราวก่อนกลับมาโตปี 60
5 ก.พ. 2559

บล.ฟินันเซีย ไซรัส ระบุในบทวิเคราะห์ (5 ก.พ.) ว่า บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC กำไรไตรมาส 4/58 ดีตามคาด เพิ่มขึ้น 23% จากไตรมาสก่อน, 8% จากไตรมาสเดียวกันในปีก่อน จากต้นทุนค่า Regulatory cost และค่าเสื่อมราคาของเครือข่าย 2G ที่หายไปหลังสิ้นสุดสัมปทานสิ้น ก.ย. 2558 ชดเชยรายได้ที่ลดลงได้หมด ทำให้กำไรทั้งปีโตได้ 5% จากปีก่อน
แต่ในปี 2559 คาดกำไรหดตัวแรงชั่วคราวก่อนจะกลับมาโตอีกครั้งในปี 2560 ปรับกำไรปี 2559 ลง 16% เป็นหดตัว 23.6% จากปีก่อน แม้จะเป็นทางออกที่ดีที่ ADVANC จะ roaming สัญญาณไปบนเครือข่าย 2G ของ DTAC ในระหว่างย้ายลูกค้าไป 3G 2100MHz ซึ่งดีกับ DTAC และกันไม่ให้ TRUE ชิงลูกค้าไปได้ง่ายนัก แต่ต้องมีค่าใช้จ่ายเพิ่ม รวมถึงค่าเช่าโครงข่ายที่ต้องจ่ายให้ TOT ด้วย แต่คาดกำไรปี 2017 กลับมาโต 18% จากปีก่อน ปรับราคาพื้นฐานลงเป็น 188 บาทจาก 195 บาท ยังคงแนะนำซื้อ  